கொள்ளாமல் – எண்ணியதற்கு ஏந்தானதைப் பெற்றுக் கொள்ளாமல். ‘ஊருக்குச் சொல்லாமல் கொள்ளாமல் போய் விட்டான்’ என்பதில் சொல்லாமல் என்பது விடை பெறாமல் என்பதையும், கொள்ளாமல் என்பது வழிச் செலவுக்கு வேண்டும் தொகை பெறாமல் என்பதையும் குறிக்கும். ‘சொல்லிக் கொள்ளாமல்’ என்றாலும் இப்பொருள் தருவதேயாம். செலவு உரைத்தலும், வழிச்செலவு தந்து விடை தருதலும் வழக்காக இருந்த நாளில் அவ்வழக்கில் இருந்து வந்தது இது. சொத்தை – புறத்தே ஓட்டை பொத்தல் முதலியவையுடைய காய்கறிகள். சொள்ளை – வெளியே தெரியாமல் உள்ளே கெட்டுப்போன காய்கறிகள். சொத்தை என்பது சூன், என்றும், சூனம் என்றும் வழங்கும். சொள்ளை உள்ளே கேடுடையதென்பது “வெளியே பார்த்தால் வெள்ளை: உள்ளே பார்த்தால் சொள்ளை” என்னும் பழமொழி விளக்கும். சூடு – தீயது அல்லது தகாதது; ஒருவர் செய்யும்போதோ சொல்லும்போதோ உண்டாகும் மனவெதுப்பு.